ফেরত হবে নিঃশর্তে: এদিকে গতকাল সন্ধ্যায় বিবিসি বাংলার রিপোর্টে জানানো হয়, বাংলাদেশের সীমান্তরক্ষী বাহিনীর সদস্য আবদুর রাজ্জাককে ফিরিয়ে দিতে কোন রকমের শর্ত আরোপের কথা অস্বীকার করেছে মিয়ানমার। দেশটির প্রেসিডেন্টের মুখপাত্র এবং তথ্যমন্ত্রী ইয়ে টুট জানিয়েছেন, তাদের তরফ থেকে এরকম কোন শর্ত দেয়া হয়নি। খুব শিগগিই দুই দেশের মধ্যে সীমান্তে পতাকা বৈঠক হবে এবং সেখানে বিজিবি সদস্য আবদুর রাজ্জাককে বাংলাদেশের হাতে ফিরিয়ে দেয়া হবে বলে জানান তিনি। তবে বৈঠকের কোন দিন তারিখ এখনো ঠিক হয়নি বলে জানায় বিবিসি বাংলা। বিজিবির একজন পদস্থ কর্মকর্তার বরাত দিয়ে বাংলাদেশের গণমাধ্যমে রাজ্জাককে ফিরিয়ে দিতে মিয়ানমার বেশ কিছু শর্ত জুড়ে দেয়ার খবর প্রকাশিত হয়। সে বিষয়ে দৃষ্টি আকর্ষণ করা হলে মিয়ানমারের তথ্যমন্ত্রী জানান, তাদের পক্ষ থেকে রাজ্জাকের মুক্তির ব্যাপারে কোন শর্ত নেই। সমপ্রতি নৌকায় করে অবৈধভাবে বিদেশে যাবার চেষ্টার সময় যাদেরকে সাগর থেকে উদ্ধার করা হয়েছে তাদের ফিরিয়ে দেয়া এবং আবদুর রাজ্জাককে ফিরিয়ে দেয়া- এ দুটো সম্পূর্ণ আলাদা বিষয়। ওদিকে গতকাল স্বরাষ্ট্র প্রতিমন্ত্রী আসাদুজ্জামান খান কামালও বিবিসিসহ দেশী বিদেশী গণমাধ্যমকে বলেন, আবদুর রাজ্জাককে কোন শর্ত ছাড়াই ফেরত দেবার ব্যাপারে আশ্বাস দিয়েছে মিয়ানমার। গত ১৭ই জুন টেকনাফ সীমান্তে নাফ নদী থেকে বিজিবির ওই সদস্যকে বিজিপি ধরে নিয়ে যায়। তাকে ফিরিয়ে আনার জন্য বাংলাদেশের তরফ থেকে বারবার উদ্যোগ নেয়া হলেও মিয়ানমারের পক্ষ থেকে আশানুরূপ সাড়া পাওয়া যাচ্ছিল না। আটক সীমান্তরক্ষীর সঙ্গে মিয়ানমারের কর্তৃপক্ষের আচরণে বাংলাদেশ জুড়ে ক্ষোভের সৃষ্টি হয়েছে। সেখানকার গণমাধ্যমে প্রকাশিত ছবিতে দেখা যায়, আবদুর রাজ্জাকের আটক অবস্থার বেশ কিছু ছবি প্রকাশিত হয়। যাতে তার মুখে ক্ষতচিহ্ন এবং রক্তের দাগ রয়েছে বলে দেখা যায়।